
Poslanica predsednice Republike Slovenije Nataše Pirc Musar ob dnevu suverenosti

Predsedniška palača, 25. oktober 2026



Spoštovane državljanke in spoštovani državljani, 
prebivalke in prebivalci, 
Slovenke in Slovenci.

V prelomnih časih ob koncu osemdesetih in na začetku devetdesetih let prejšnjega stoletja smo s premišljenimi koraki na različnih družbenih področjih utirali pot do samostojne slovenske države. Ta pot je bila polna tveganj in preizkušenj, njen razplet pa negotov. Osamosvajanje, odhod tuje oborožene sile z ozemlja Slovenije in uveljavitev polne državne suverenosti so bili veličastni vrh večstoletnih prizadevanj slovenskega naroda za svobodo in lastno državo. S tem so se uresničila hotenja številnih rodov, dosežena z uporništvom, vztrajnostjo in žrtvovanjem.

V tem zahtevnem obdobju smo bili sami. V razhajanju z nekdanjo skupno državo smo se spoprijemali z večplastnimi pritiski: nepredvidljivimi zveznimi oblastmi, omejenimi obrambnimi zmogljivostmi, vojaško agresijo in dvomi mednarodne skupnosti. Vendar smo zmogli in izbojevali veliko zmago. Uspelo nam je, ker smo znali povezati razum in pogum, strateško premišljenost in predanost ter politično in vojaško modrost. Zmagali smo s skupnim bojem, moralno močjo, srčnostjo pripadnic in pripadnikov Teritorialne obrambe, milice in civilne obrambe ter s požrtvovalnostjo državljank in državljanov. Ljudje različnih generacij, prepričanj in življenjskih poti smo se združili v odločenosti, da želimo o svoji prihodnosti odločati sami. 

Spomin na takratne dogodke, uničenje mest in infrastrukture ter izgubljena življenja in trpljenje ljudi nas opominja, da samostojna Slovenija ni nastala sama od sebe. Bila je plod preteklih prizadevanj, jasne vizije in usklajenega delovanja. Vsem, ki so nam priborili domovino, zato dolgujemo večno hvaležnost. 

Zato ni prav, da se praporščake Zveze borcev za vrednote NOB iz državne proslave izključi. Odnos države do vojnih veterank in veteranov je izraz politične in družbene zrelosti. Kaže, kako razumemo njihova dejanja, izročilo in dediščino ter koliko cenimo njihov prispevek k svobodi, samostojnosti in neodvisnosti. Brez njih ne bi dosegli zmag, ki so v različnih zgodovinskih obdobjih omogočile obstoj in svobodo številnim generacijam Slovenk in Slovencev. 

Na temelju teh prizadevanj in odporniškega izročila danes opravljajo svoje poslanstvo Slovenska vojska, Policija in druge službe sistema državne varnosti, ki se jim ob tej priložnosti zahvaljujem za požrtvovalno delo. 


Spoštovane in spoštovani.

Suverenost nam daje pravico, da o svoji prihodnosti odločamo sami, hkrati pa nam nalaga odgovornost, da gradimo pravično, varno in solidarno družbo, jo varujemo ter prispevamo k miru in stabilnosti v svetu.

Povezani smo kot narod močnejši, to pa ne zahteva enakih pogledov, temveč pripravljenost poslušati, sodelovati in spoštovati drug drugega. Zato ob današnjem prazniku sklenimo, da bomo bolj skrbni do soljudi, odgovorni do skupnosti in predani svoji domovini. Ljubezen do Slovenije izražajmo z dejanji, s katerimi jo vsak dan soustvarjamo kot prostor svobode, dostojanstva in odprtih priložnosti za vse. 

V imenu Republike Slovenije vam izrekam iskrene čestitke ob dnevu suverenosti. 

Naj živi ter se v miru in svobodi razvija naša prelepa domovina Republika Slovenija!

Clovekovo dostojanstvo v nas, dostojanstvo za vse, dostojanstvo okolju, ki nas obdaja.

